देवी प्रसाद राय चौधरी का परिवार उत्तर बंगाल में ज़मींदार था। लेकिन राय चौधरी का मन कलाकार का था। उनके गुरु थे अवनींद्र नाथ ठाकुर। अवनींद्र नाथ के शिष्यों में नंदलाल बोस, क्षितींद्र नाथ मजूमदार, यामिनी राय, असित कुमार हालदार आदि थे। जिनका नाम भारतीय कला के इतिहास में अमर है। देवी प्रसाद राय चौधरी को अपनी पहचान बनाने में काफ़ी संघर्ष करना पड़ा था। मद्रास के आर्ट स्कूल में वे अठ्ठाइस वर्ष तक रहे। मूर्तिशिल्पी के रूप में उन्होंने काफ़ी नाम कमाया। स्वतंत्रता संग्राम के शहीदों की झाँकियाँ और आज़ादी के महापुरुषों की प्रतिमाएँ उन्होंने काफ़ी बनाई। इससे आज़ादी की लड़ाई और उसके महत्व की ओर उनके रुझान का पता चलता है।